M/S Victoria I

M/S Victoria I on Tallinkin omistama matkustaja-autolautta, joka valmistui vuonna 2004 Aker Finnyardsin telakalta. Alus liikennöi Helsinki-Tallinna linjalla 22 tunnin risteilyitä, sekä tekee reittimatkoja MyStarin, ja Megastarin rinnalla. Victoria korvasi linjalla aiemmin liikennöineen, ja Hollantiin vuokrattuna olevan M/S Silja Europan. M/S Victoria I:n sisaralus on vuonna 2002 valmistunut M/S Romantika.  

Alus on 192,9 metriä pitkä ja 29 metriä leveä. Sen neljä Wärtsilän dieselmoottoria tuottavat yhteensä 26 240 kilowatin tehon. Alukseen mahtuu 2 500 matkustajaa, ja sillä on 2 252 hyttipaikkaa. Henkilöautoja laivaan mahtuu 400 kerrallaan.

Kansikuvaus 
 Kansi 11: helikopterikansi
 Kansi 10: komentosilta ja aurinkokansi
 Kansi 9: hyttejä, kokoustiloja, aurinkokansi, saunaosasto
 Kansi 8: hyttejä
 Kansi 7: Grande Buffet, Chef's Kitchen, Grill House, Coffee & Co., Sea Pub, Piano Bar, Starlight (yläkerta), Aluminium Disco 
 Kansi 6: Fast Food 25h, Starlight (alakerta), Tax Free Shop, Perfume & Fashion, ulkokannet 
 Kansi 5: hyttejä
 Kansi 4: autokansi (nostettava henkilöautokansi)
 Kansi 3: autokansi
 Kansi 2: konehuoneiden ylätasot ja muita teknisiä tiloja
 Kansi 1: pää- ja apukonehuoneet, teknisiä tiloja

Hytit
 Suite: aluksen suurimmat hytit, kansilla 8 ja 9. Parivuode, WC, suihku, TV, sohvaryhmä.
 DeLuxe: ikkunallisia, mutta A- ja B-hyttejä paremmin varusteltuja hyttejä kansilla 8 ja 9. WC, suihku, TV, parivuode, hiustenkuivain.
 A-hytti: ikkunallisia hyttejä kannella 5. WC, suihku, TV
 A Premium: parisängyllisiä ikkunahyttejä kansilla 5 ja 8. Parivuode, WC, suihku ja TV.
 B-hytti: ikkunattomia hyttejä 1–4 hengelle kansilla 5, 8 ja 9. WC, suihku ja TV.

Laivan palvelut

Ravintolat
 Grande Buffet: perinteinen itsepalveluravintola.
 Chef’s Kitchen: a la carte -ravintola.
 Grill House: a la carte -ravintola.
 Coffee & Co.: kahvia ja pientä purtavaa tarjoava kahvila.
 Fast Food 25h: ravintola, josta saa pikaruokaa ja muuta kevyempää ruokaa lähes kellon ympäri.

Baarit
 Sea Pub: 176-paikkainen pubi, jossa tarjoillaan erikoisuutena oluita.
 Piano Bar: drinkkejä ja cocktaileja tarjoava pikkubaari.
 Starlight: kaksikerroksinen aluksen pääyökerho.
 Aluminum Disco: disco.

Myymälät
 Tax free -myymälä: valintamyymälä, ei verovapautta nimestä huolimatta Helsinki-Tallinna liikenteessä.
 Perfume Fashion Gifts: parfyymituotteiden, kosmetiikan, muodin, ja tuliaisten erikoisliike.

Muut palvelut
 Saunaosasto & kauneussalonki, leikkihuone ja konferenssitiloja.

Käyttöhistoria 
M/S Victoria I tilattiin vuonna 2002, kun Tallink oli juuri vastaanottanut M/S Romantikan. Myöhemmin näiden alusten pohjalta kehitettiin myös kolmikko M/S Galaxy, M/S Baltic Princess ja M/S Baltic Queen. Tilaus tehtiin 15. lokakuuta 2002, ja alusta alettiin rakentaa Aker Finnyardsin (nyk. Meyer Turku) Rauman telakalla. Laivan kölinlasku tapahtui 11. maaliskuuta 2003, ja noin seitsemän kuukauden jälkeen aluksen kastoi Ilon Wikland. Koeajoille päästiin helmikuussa 2004, ja Victoria I luovutettiin AS Tallink Gruppille 9. maaliskuuta 2004. Aluksen nimen perään jouduttiin lisäämään järjestysnumero I, koska Viron kauppa-alusrekisterissä ei saa olla kahta samannimistä laivaa, ja siellä oli jo aiemmin ollut Victoria-niminen rahtialus.

19. maaliskuuta 2004 Victoria I saapui Tallinnaan. Seuraavana päivänä alusta esiteltiin Helsingissä. 21. maaliskuuta 2004 alus esiteltiin myös Tukholmassa, ja samana päivänä se aloitti normaalin liikenteen Tukholman ja Tallinnan välillä. 1. toukokuuta 2004 Victoria I alkoi poiketa matkalla myös Maarianhaminassa, kun Viro liittyi Euroopan unioniin ja tax-free-myynti olisi loppunut, mikäli käyntejä Maarianhaminassa ei enää tehtäisi. 

18.–19. marraskuuta 2005 Victoria I teki pikkujouluristeilyn Helsingin ja Tallinnan välillä. Heti perään, 19.–20. marraskuuta 2005 se teki myös kampanjaristeilyn presidentinvaaleihin valmistautuneelle Tarja Haloselle. Suomen Merimies-Unioni kritisoi Viron lipun alla seilaavan aluksen valintaa tarkoitukseen.

Ajalla 7.–11. kesäkuuta 2007 Victoria I oli konferenssilaivana Pietarissa. Useana uutenavuotena Victoria I on ajanut Pietarista Helsinkiin, Tukholmaan ja Tallinnaan suuntautuvia risteilyjä erään sikäläisen matkatoimiston rahtaamana.

M/S Victoria I tuurasi M/S Silja Europaa 9.–18. helmikuuta 2020 reitillä Helsinki–Tallinna Silja Europan joutuessa olemaan telakalla aiottua pidempään.

M/S Victoria I liikennöi kesäkaudella 2020 11 tunnin päiväristeilyjä Helsingistä Tallinnaan 31. elokuuta 2020 asti koronaviruspandemian vuoksi.

M/S Victoria I korvasi 25. syyskuuta 2020 alkaen M/S Silja Europan 22 tunnin risteilyillä Helsingistä Tallinnaan koronaviruspandemian aiheuttaman matkustajamäärien romahtamisen vuoksi.

Kesäkuussa 2021 Tallink ilmoitti aikarahdanneensa M/S Romantikan sekä M/S Victoria I:n välimerelle Ranskan sekä Marokon ja Italian välille lokakuun 2021 alkuun asti.

Vuonna 2022 Tallink ilmoitti, että M/S Victoria I ei liikennöi 22. huhtikuuta 2022 alkaen. Sitä ennen alus liikennöi Helsingin ja Tallinnan välillä.

Heinäkuussa 2022 Tallink ilmoitti vuokranneensa M/S Victoria I:n Skotlannin hallitukselle majoituslaivaksi puoleksi vuodeksi. Aluksen vuokraus alkoi 8. heinäkuuta 2022, ja se kestää 6 kuukautta. Vuokraajalla on optio kolmelle lisäkuukaudelle.

Syyskuussa 2023 Tallink ilmoitti M/S Victoria I:n palaavan Helsingin ja Tallinnan väliseen liikenteeseen 22h:n risteilyihin 12.10.2023 alkaen.

Lähteet

Aiheesta muualla

 M/S Victoria I Tallink Siljan kotisivuilla

Tallink Siljan alukset